চারের দশকে পুষ্পময়ী ‘মহিলা আত্মরক্ষা সমিতি’র সঙ্গে যুক্ত হন। ’৪৩-এর মন্বন্তরে ত্রাণের কাজে নিজেকে যুক্ত করেন তিনি। ১৯৪৬ সালে নোয়াখালি দাঙ্গায় গান্ধিজির অবস্থানকালে তিনি ওখানে দু’মাস ছিলেন। ১৯৪৮ সালে তিনি কলকাতায় বালিগঞ্জ শিক্ষাসদন স্কুলে প্রধান শিক্ষিকার দায়িত্বভার গ্রহণ করেন। অবসর গ্রহণের পরও রেক্টর হিসাবে এই স্কুলের সঙ্গে তিনি কিছুদিন যুক্ত ছিলেন। এই বিদ্যালয়ের উন্নয়নের কাজের সঙ্গে তাঁর নাম ওতপ্রোত যুক্ত। এখানকার গ্রন্থাগার, যাদুঘর, বিজ্ঞান ল্যাবরেটরি, প্রেক্ষাগৃহ সবই তাঁর উদ্যোগে এবং প্রচেষ্টায় নির্মিত হয়েছে। তিনি একসময় শিক্ষক আন্দোলনে ‘নিখিলবঙ্গ শিক্ষক সমিতি’র সক্রিয় সদস্য ছিলেন। পশ্চিমবঙ্গে মাধ্যমিক শিক্ষা পর্ষদের সঙ্গে তিনি ঘনিষ্ঠভাবে যুক্ত ছিলেন। শিক্ষক আন্দোলনের কাজে তিনি অবিভক্ত বাংলার প্রায় সব জেলাতেই যেতেন। বামপন্থী শিক্ষা আন্দোলনের ভিত তৈরি করার ক্ষেত্রে তিনি ছিলেন অন্যতম সংগঠক। শিক্ষিকা হিসাবে উৎকর্ষতার [উৎকর্ষের] জন্য তিনি জাতীয় শিক্ষিকার পুরস্কার লাভ করেন।